32004R1990
L 344/8
JURNALUL OFÍCIAL AL UNIUNII EUROPENE
REGULAMENTUL (CE) NR. 1990/2004 AL COMISIEI
din 19 noiembrie 2004
de stabilire a unor măsuri tranzitorii în sectorul vitivinicol ca urmare a aderării Ungariei la Uniunea Europeană
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Tratatul de aderare a Republicii Cehe, a Estoniei, a Ciprului, a Letoniei, a Lituaniei, a Ungariei, a Maltei, a Poloniei, a Sloveniei și a Slovaciei,
având în vedere Actul de aderare a Republicii Cehe, a Estoniei, a Ciprului, a Letoniei, a Lituaniei, a Ungariei, a Maltei, a Poloniei, a Sloveniei și a Slovaciei, în special articolul 41 primul paragraf,
întrucât:
(1)
Articolul 27 alineatul (3) din Regulamentul (CE) nr. 1493/1999 al Consiliului din 17 mai 1999 privind organizarea comună a pieței vitivinicole (1) stabilește că persoanele fizice sau juridice sau grupurile de persoane care au efectuat o vinificare trebuie să livreze în scopul distilării toate produsele secundare acestei vinificări.
(2)
Regulamentul (CE) nr. 1623/2000 al Comisiei din 25 iulie 2000 de stabilire a normelor de aplicare a Regulamentului (CE) nr. 1493/1999 privind organizarea comună a pieței vitivinicole în ceea ce privește mecanismele pieței (2) prevede reguli de aplicare a acestei distilări, iar, la articolul 49, anumite derogări de la această obligație.
(3)
Ungaria adoptă măsurile necesare pentru aplicarea acestei distilări, dar capacitatea distileriilor care procesează produse secundare, care trebuie înființate, sunt încă insuficiente. De asemenea, pentru anul de comercializare 2004/2005, se prevede o recoltă bogată. Prin urmare, este necesar ca Ungaria să fie autorizată să scutească anumite categorii de producători de obligația de a distila produse secundare vinificării.
(4)
Pentru a permite aplicarea derogării acordate Ungariei pe parcursul întregului an de recoltă, este necesar ca prezentul regulament să se aplice de la 1 august 2004.
(5)
Măsurile prevăzute de prezentul regulament sunt conforme cu avizul Comitetului de gestionare a vinului,
ADOPTĂ PREZENTUL REGULAMENT:
Articolul 1
Prin derogare de la articolul 49 alineatul (4) litera (a) din Regulamentul (CE) nr. 1623/2000, Ungaria poate dispune, pentru anul de comercializare 2004/2005, ca producătorii care nu depășesc un nivel de producție de 500 hl, obținut de către aceștia în instalații individuale, să îndeplinească obligația de a livra produsele secundare vinificării prin retragerea acestor produse în mod controlat.
Articolul 2
Prezentul regulament intră în vigoare la data publicării în Jurnalul Oficial al Uniunii Europene.
Se aplică de la 1 august 2004.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 19 noiembrie 2004.